**Ernest Bielik** (\* 18. jún 1917, Topoľčianky – † 15. jún 1995, Bratislava) bol slovenský partizánsky veliteľ počas Slovenského národného povstania, československý politik Komunistickej strany Slovenska, poslanec Snemovne národov Federálneho zhromaždenia na začiatku normalizácie.

Život
-----

Pochádzal z Topoľčianok. Vyučil sa za pekára a neskôr pracoval ako príležitostný robotník u pekára a murársky pomocník. V roku 1938 narukoval do armády a absolvoval poddôstojnícky kurz.

### Na východnom fronte

V roku 1941 bol odvelený ako vojak armády Slovenského štátu na východný front. Bojoval v radoch Rýchlej divízie v hodnosti čatník ako autoreferent del. pluku 51. Na prelome júla / augusta mal dávať rany z milosti pri popravách sovietskych zajatcov.:524 25. apríla 1942 sa vrátil na Slovensko a slúžil v Žiline, 6. septembra 1942 bol opäť odvelený na front. 1. februára 1943 pri Krasnodare dezertoval a skrýval sa do príchodu Červenej armády u miestnej občianky Niny Municinnovnej Pavlovnej.:16-18 Po prechode frontu sa 14. februára prihlásil na sovietskom veliteľstve a bol zajatý. Následne, do 5. júla 1943, bol vo vojenskom zajateckom tábore v Krasnodare, Georgijevsku a pri
Moskve, odkiaľ sa prihlásil do československej jednotky na východnom fronte. Absolvoval výcvik a zúčastnil sa bojov o Kyjev. Následne pôsobil ako inštruktor počas prípravy príslušníkov 2. čs. paradesantnej brigády.

### V Slovenskom národnom povstaní

V lete 1944 absolvoval kurz radistov a minérov a bol pridelený k Ústrednému štábu partizánskeho hnutia v Kyjeve. Velil výsadku 8 člennej organizátorskej skupiny vysadeného 6. augusta do priestoru Nízkych Tatier. Skupina organizovala partizánsku brigádu *Jánošík* s viac ako 1 300 členmi.
Oddiely brigády sa od začiatku Povstania rozmiestnili na povstaleckom území a podieľali sa
na jeho obrane pri Telgárte a v Turci, časť brigády sa zúčastnila na
úspešnom októbrovom protiútoku 2. čs. samostatnej paradesantnej brigády. Dňom 20. 9. 1944 bol B. povýšený na ppor. delostrelectva v zálohe. Po ústupe do hôr brigáda Jánošík až do začiatku februára 1945 vykonávala diverznú činnosť na komunikáciách v okolí Brezna a Popradu. Začiatkom februára 1945 sa v priestore Šumiac – Heľpa – Liptovská Teplička – Bacúch spojila s jednotkami Červenej armády.

### Po vojne

Po vojne bol v rokoch 1945 – 1946 Ernest Bielik na veliteľstve VO – 4 v Bratislave styčným
dôstojníkom pre partizánske veci. V roku 1946 ho prepustili do zálohy. V civilnom
sektore až do roku 1958 zastával vysoké hospodárske a administratívne
pozície, zároveň ho povyšovali až 16. apríla 1955 dosiahol hodnosť mjr. v zálohe.

V roku 1955 podľa Jozefa Jablonického svedčil Ernest Bielik priťažujúco v súdnom procese s Jozefom Voglom - Sokolovským kvôli poprave sovietskych zajatcov. Následne bol sám zatknutý a Krajský súd v Bratislave ho dňa 22. decembra 1958 odsúdil na 10 rokov väzenia za trestný čin vraždy (tiež súvisiaci s ranami z milosti pre sovietskych zajatcov) a trestný čin zrady. Najvyšší súd potvrdil rozsudok. Odsedel si len časť trestu a potom mu trest vymazali, nebol rehabilitovaný (spis č. 1 Kv 073/1958 Krajského súdu Bratislava). :524

Po roku 1945 bol zakladajúcim členom a úradujúcim predsedom Zväzu slovenských partizánov, neskôr členom Ústredného výboru (ÚV) a Predsedníctva Slovenského zväzu protifašistických bojovníkov (SZPB) a členom Federálneho ÚV Zväzu protifašistických bojovníkov. Od roku 1961 sa stal riaditeľom Vinárskych závodov Bratislava-Rača. Vysokú
školu ekonomickú absolvoval v roku 1967. Od roku 1968 bol poslancom SNR a v rokoch 1968 – 1970 aj poslancom Snemovne národov Federálneho zhromaždenia ČSSR.

Bol nositeľom viacerých vyznamenaní (Československý vojnový kríž 1939, Rád Slovenského národného povstania, sovietskych a francúzskych vyznamenaní, atď.). K 50. výročiu konca vojny ho prezident SR Michal Kováč v roku 1995 povýšil do hodnosti generálmajora. Získal tiež Rad Ľudovíta Štúra II. triedy za aktívnu účasť na protifašistickom odboji.

Dielo
-----

* *Partizánsky veliteľ spomína*, Rok vydania: 1983 Vydavateľ: Pravda
* *Partizánska brigáda Jánošík*, Rok vydania: 1986 Vydavateľ: Pravda

V umení
-------

Ladislav Mňačko v diele *Oneskorené reportáže* v poviedke Svedok opisuje súdny proces s bývalým príslušníkom Rýchlej divízie a neskorším partizánskym veliteľom obvineným z vrážd sovietskych zajatcov na východnom fronte kvôli ranám z milosti, usvedčovaným pomocou zmanipulovaného svedka.

Vyznamenania
------------

* Československá vojenská pamätná medaila so štítkom „SSSR" (1944)
* Sovietsky Orden Krasnogo Znameni (1945)
* Sovietske vyznamenanie Partizanu Otečestvennoj vojny I. st. (1945)
* Československý vojnový kríž 1939 (1945)
* Československá medaila Za chrabrosť pred nepriateľom (1945)
* Československá vojenská medaila Za zásluhy I. st. (1946)
* Rad Slovenského národného povstania I. tr. (1946)
* Juhoslovanský Orden zasluge za narod II. reda (1946)
* Francúzsky l´Ordre national de la légion d´honneur – chevalier (1956)
* Francúzsky Croix de Chevalier (1957)
* Rad červenej hviezdy (1964)
* Rad červenej zástavy (1969)
* Rad práce (1977)
* Rad Ľudovíta Štúra vojenského druhu II. tr. in memoriam (1996)

Referencie
----------

1. ↑   *Ernest Bielik* [online].. Dostupné online. (česky)
2. 1 2 3 4 5 6  Cséfalvay, F. 2013: Bielik, Ernest. In: Csédalvay, F. a kol. Vojenské osobnosti dejín Slovenska 1939 – 1945. Vojenský historický ústav, Bratislava, s. 23 - 24
3. 1 2  JABLONICKÝ, Jozef. *Samizdat o odboji 2, Štúdie a články*. Bratislava : Kaligram, 2006. ISBN 80-7149-781-9.
4. ↑  BIELIK, Ernest. *Partizánska brigáda Jánošík*. Bratislava : [s.n.], 1986.
5. ↑   *Historický kalendár udalostí od 4. augusta do 31. augusta 1944* [online].. Dostupné online.
6. 1 2   *ERNEST BIELIK* [online]. Obec Pohorelá. Dostupné online.
7. ↑  Ernest Bielik. In:  *Vymenovania a odvolania* [online]. Bratislava: Kancelária prezidenta SR, [cit. 2021-06-24]. Dostupné online.
8. ↑  Ernest Bielik. In:  *Štátne vyznamenania udelené v rokoch 1993-1998* [online]. Bratislava: Kancelária prezidenta SR, [cit. 2021-06-24]. Dostupné online.
9. ↑  MŇAČKO, Ladislav. *Oneskorené reportáže*. Bratislava : Vydavateľstvo politickej literatúry, 1963.

Zdroje
------

*Tento článok je čiastočný alebo úplný preklad článku Ernest Bielik na českej Wikipédii.*

Autoritné údaje: * GND: 1079369392
* ISNI: 0000 0000 5526 7256
* LCCN: n83319846
* NK ČR: mzk2005266395
* SNK: 158272
* VIAF: 49637831
* WorldCat: lccn-n83319846